     เป็นอีกหนึ่งร้านที่ใครผ่านไปมาจะต้องสงสัยว่าทำไมรถถึงจอดเต็มหน้าร้านเลย ยิ่งในตอนเที่ยงนี่ไม่ต้องพูดถึง แทบจะไม่มีที่จอด ทั้ง ๆ ที่เป็นร้านก๋วยเตี๋ยวเรือธรรมดา ผมเองก็เคยมาทานครั้งหนึ่งเมื่อนานมาแล้ว เปิดดูเอ๊ะ!! ในรีวิวก็ไม่มี วันนี้เลยขอจัดสักหน่อยแล้วกัน

     พิกัดร้านตั้งอยู่ริมถนนสายพิษณุโลก-นครสวรรค์ ร้านจะอยู่ซ้ายมือฝั่งขาล่อง ก่อนถึงแยกหนองอ้อประมาณ 300 เมตรครับ บรรยากาศร้านจะมุงหลังคาออกมาด้านหน้า และด้านข้างของตัวบ้านเพื่อพื้นที่นั่งสำหรับร้านก๋วยเตี๋ยว โต๊ะก็มีมากอยู่พอสมควร เมนูทางร้านจะเป็นก๋วยเตี๋ยวเรือครับ มีเพียงหมูอย่างเดียว ธรรมดา 15 บาท พิเศษ 25 บาท ส่วนเมนูไวไว หรือเกาเหลาจะชามละ 35 บาทครับ เบอร์โทรศัพท์ร้าน 055-333335 หรือ 081-4883177 ครับ

     เมนูที่สั่งวันนี้จะเป็น เส้นเล็กหมูตุ๋น (15 บาท) หมี่ขาวรวมหมู (15 บาท) หมี่เหลืองรวมหมู (15 บาท) และเกาเหลารวมหมู (35 บาท) ครับ -- ด้านรสชาติเริ่มที่น้ำซุป น้ำก๋วยเตี๋ยวเรือที่นี่รสชาติเข้มข้น ตามแบบของก๋วยเตี๋ยวเรือครับ ผมว่ารสชาติดีกว่าก๋วยเตี๋ยวเรือแถวอยุธยาบางเจ้าซะด้วยซ้ำ ส่วนประกอบแต่ละอย่างทำได้ดีครับ ไม่ว่าจะเป็นหมูหมัก ลูกชิ้นหมู ทีเด็ดเลยอยู่ที่หมูตุ๋นครับ ชิ้นสวย ตุ๋นมาได้เปื่อยดีมาก ๆ ถ้าสั่งธรรมดาอาจจะไม่จุใจ ผมว่าสั่งเป็นพิเศษเพิ่มหมูตุ๋นไปเลยคงจะฟินน่าดู แต่วันนี้ผมยังเลี่ยนกับมื้อเช้ามาหมาด ๆ และก็ไม่ค่อยอยากก๋วยเตี๋ยวแนวนี้เท่าไหร่ด้วย ด้านรสชาติผมให้ไปที่ 3.5 ดาวครับ

     สำหรับเมนูขนมหวาน ที่นี่มีทั้งขนมถ้วย และทับทิมกรอบนะครับ วันนี้ได้ลองเป็นขนมถ้วย ทางร้านขายคู่ละ 10 บาท เป็นถ้วยใหญ่ แต่รสชาติยังไม่ถูกปากเท่าไหร่กะทิไม่มัน  ตัวไส้ในที่หวาน ๆ ออกกระด้างไปหน่อยไม่นุ่มครับ

     ด้านการบริการ ร้านนี้พนักงานเพียบครับ มีระบบจัดการร้านที่ดี ทั้งในครัว ดูแลน้ำดื่ม รับออเดอร์ แม้กระทั่งกำลังจอดรถเจ้าของร้านก็ดูแลเรื่องที่จอดด้วยตนเองครับ (ดีจุง) ที่นี่คิดค่าน้ำแข็งแก้วละ 1 บาทนะครับ อาหารที่สั่งไปวันนี้ก็ไม่ต้องรอนานถือว่าได้รวดเร็วครับ

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (1,596)